Diari Oficial de la Generalitat Valenciana


Sumari del DOGV 9928, del 03-09-2024 (2024/8767)

RESOLUCIÓ de 29 d’agost de 2024, del vicerector d’Ordenació Acadèmica i Professorat, per la qual es convoca un procés de constitució i renovació de borses de treball de professorat substitut (PSU 3/2024).
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9928

Data del DOGV
:   03-09-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/8767

CVE
:   TCHJ-F-7449-6413

Data del document
:   29-08-2024

Organisme emissor
:   Universitat Jaume I de Castelló

Tipus de document
:   Resolució

Atès que l’article 80 de la Llei orgànica 2/2023, de 22 de març, del sistema universitari; l’article 11 del Decret 174/2002, de 15 d’octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, i el Reglament dels concursos de selecció de professorat ajudant doctor, associat i substitut de la Universitat Jaume I estableixen la possibilitat de contractar personal substitut amb la finalitat de substituir el personal docent i investigador amb dret a reserva de lloc de treball, per cobrir les necessitats docents sobrevingudes com a resultat de permisos, llicències o situacions administratives, diferents a les del servei actiu o que impliquen reducció de la seua activitat docent.

Atès l’article 18 del Reglament dels concursos de selecció de professorat ajudant doctor, associat i substitut de la Universitat Jaume I de Castelló, que estableix la necessitat de renovar les borses cada curs acadèmic o, si escau, convocarne de noves.

RESOLC

*Primer*

Convocar un procés de creació i renovació de les borses de treball de professorat substitut, que consten a l’annex II.

*Segon*

Aprovar les bases que regeixen aquesta convocatòria i que figuren en l’annex I.

*Tercer*

Publicar les bases de la convocatòria en el tauler d’anuncis oficial de la Universitat Jaume I (TAO-UJI) i en el *Diari Oficial de la Generalitat Valenciana*  (DOGV).

La publicació en el DOGV és la que es prendrà com a referència a l’efecte del còmput de terminis per a la presentació de sol·licituds de participació. La resta de resolucions administratives derivades d’aquesta convocatòria es publicaran únicament en el TAO-UJI.

*Quart*

Informar que contra aquesta resolució, que posa fi a la via administrativa, i de conformitat amb el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, pot interposar-se, amb caràcter potestatiu, recurs de reposició davant el mateix òrgan que l’haja dictada, en el termini d’un mes comptador des de l’endemà del de la publicació o bé, directament, i de conformitat amb el que es disposa en l’article 69.2 de la Llei 36/2011, de 10 d’octubre, reguladora de la jurisdicció social, una demanda laboral davant els jutjats socials de la ciutat de Castelló, dins del termini de dos mesos comptadors des que s’haja d’entendre esgotada la via administrativa. Tot això sense perjudici de qualsevol altre recurs que es considere procedent.

ANNEX I

*Bases de la convocatòria*

*Primera. Normes generals*

El concurs es regeix pel que disposa la Llei orgànica 2/2023, de 22 de març, del sistema universitari (LOSU); el Decret 83/2023, de 2 de juny, pel qual es modifica el Decret 174/2002, de 15 d’octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari;el Decret 95/2021, de 9 de juliol, del Consell, d’aprovació dels Estatuts de la Universitat Jaume I de Castelló; el Reglament dels concursos de selecció de professorat ajudant doctor, associat i substitut de la Universitat Jaume I de Castelló; la Instrucció 1/2024, de 5 de juny, per regular la constitució de les comissions de selecció de places de personal docent investigador de la Universitat Jaume I del Vicerector d’Ordenació Acadèmica i Professorat; la Instrucció 2/2024, de 21 de maig, del vicerector d’Ordenació Acadèmica i Professorat per la qual s’estableix el procediment per a la renovació de les borses del professorat substitut de la Universitat Jaume I, i el que es disposa en aquestes bases i altres normes de caràcter general que resulten aplicable.

*Segona. Requisits de les persones aspirants*

2.1. Requisits de caràcter general

Les persones sol·licitants han de reunir els requisits generals següents:

1. Haver complit els setze anys i no superar l’edat màxima de jubilació forçosa.

2. Les persones estrangeres no comunitàries i les que no puguen ser incloses en l’àmbit aplicable dels tractats internacionals realitzats per la Unió Europea i ratificats per Espanya han de disposar del permís de residència i de treball abans de la formalització dels corresponents contractes.

3. No patir malaltia ni defecte físic o psíquic que impedisca el compliment de les funcions corresponents a les places convocades.

4. No haver sigut separat o separada, mitjançant expedient disciplinari, del servei de qualsevol de les administracions públiques, ni trobar-se inhabilitat o inhabilitada per al compliment de les funcions públiques per sentència judicial ferma. En el cas de les persones aspirants que no tinguen la nacionalitat espanyola, el compliment d’aquest requisit comportarà no estar sotmeses a sanció disciplinària o condemna penal que impedisca en el seu estat l’accés a la funció pública.

5. En el cas de les persones estrangeres, coneixement degudament acreditat de qualsevol de les dues llengües oficials de l’UJI.

6. Estar en possessió d’un títol de màster universitari oficial o de llicenciatura, enginyeria, arquitectura o títol de grau de 300 crèdits ECTS com a mínim. També podran concursar les persones que estiguen en possessió del títol de doctorat.

7. Haver abonat les taxes establides en aquesta convocatòria o acreditar-ne l’exempció o bonificació del pagament dins del període de presentació de sol·licituds, si és el cas.

8. Si s’han prestat serveis a l’UJI com a professorat, ha d’adjuntar-se un certificat de l’avaluació docent expedit per l’OPAQ:

– Si s’han prestat serveis com a personal docent universitari en més de tres cursos anteriors al curs corresponent a la data de la convocatòria, la persona sol·licitant no ha de tindre un resultat d’insuficient en l’avaluació de l’activitat docent en tres o més cursos.

– Si s’han prestat serveis com a personal docent universitari en tres cursos anteriors al curs corresponent a la data de la convocatòria, la persona sol·licitant no ha de tindre un resultat d’insuficient en l’avaluació de l’activitat docent en dos o més cursos.

– Si s’han prestat serveis com a personal docent universitari en menys de tres cursos anteriors al curs corresponent a la data de la convocatòria, la persona sol·licitant no ha de tindre cap resultat d’insuficient en l’avaluació de l’activitat docent.

9. No estar afectat o afectada d’incompatibilitat, d’acord amb el que s’estableix en la Llei 53/1984, de 26 de desembre, d’incompatibilitats del personal al servei de les administracions públiques i altres normes de desenvolupament en matèria d’incompatibilitats.

2.2. Requisits de caràcter específic

En l’Annex II es detallen les diferents borses convocades en què, si escau, s’indiquen els requisits de caràcter específic.

2.3. Els requisits establerts en aquesta base han de complir-se en el moment de finalització del termini de presentació de sol·licituds i mantenir-se fins al moment de la signatura del contracte.

*Tercera. Termini i forma de presentació de les sol·licituds*

3.1. El termini de presentació és de deu dies hàbils comptadors des de l’endemà del de la data de publicació de la convocatòria en el *Diari Oficial de la Generalitat Valenciana*  (DOGV).

3.2. Les sol·licituds han de presentar-se exclusivament per mitjans electrònics, a través del procediment electrònic establit per la Universitat Jaume I: [Tauler d’Anuncis Oficial (TAO-UJI), Convocatòries PDI.](https://www.uji.es/seu/info-adm/tao/?pCategoria=3&pAccion=Cerca)

El tractament de la informació per mitjans electrònics té en compte el que s’estableix en la Llei orgànica 3/2018, de 5 de desembre, de protecció de dades personals i garantia dels drets digitals, i altres disposicions que hi siguen aplicables. Per a presentar la sol·licitud per via electrònica s’ha de posseir un certificat digital de signatura electrònica o el DNI electrònic.

Quan s’utilitze l’opció «Registrar compte amb nom d’usuari» s’ha d’adjuntar una còpia del DNI. La sol·licitud s’ha d’omplir en línia a través del Registre Electrònic de la Universitat Jaume I, mitjançant el [TAO-UJI](https://www.uji.es/seu/info-adm/tao/?pFechaIni=&pFechaFin=&pCategoria=&pTextoCercar=&pAccion=).

3.3. La sol·licitud-currículum per a participar en el concurs ha d’estar correctament formalitzada d’acord amb el model que publica la Universitat i que s’inclou en la convocatòria. S’han d’annexar a la sol·licitud els documents acreditatius dels requisits establits per a participar en el concurs i dels mèrits al·legats.

S’han d’annexar i numerar els documents acreditatius dels mèrits al·legats d’acord amb l’ordre i numeració de la relació de mèrits presentada en la sol·licitud-currículum. Els mèrits que no estiguen indicats en el currículum no seran avaluats.

3.4. Organització dels arxius

La documentació presentada en els apartats Requisits i Mèrits ha de presentar-se en fitxers .pdf, en el mateix ordre del barem.

Per cada mòdul/apartat del barem s’hi ha d’adjuntar un únic fitxer .pdf, que pot ser en format comprimit (.zip, .gzip…), no xifrat i sense contrasenya.

3.5. Juntament amb la sol·licitud-currículum s’ha de presentar la documentació següent:

– DNI o passaport en vigor.

– Títol acadèmic o resguard d’haver-ne abonat els drets d’expedició.

– Documentació acreditativa dels requisits exigits i mèrits al·legats.

– Si s’han prestat serveis amb docència a l’UJI, certificat d’avaluació de l’activitat docent.

– Justificant del pagament de les taxes, de la bonificació o l’exempció del pagament si escau.

3.6. Les persones que opten a més d’una borsa han de presentar una sol·licitud per a cadascuna de les borses, acompanyada de la documentació complementària, i abonar les taxes que s’estableixen per a la participació en cada borsa, si escau. Les persones que es presenten a una borsa amb diferents perfils, sols han d’abonar les taxes una vegada.

3.7. Les persones que s’han presentat en ocasions anteriors poden recuperar la documentació aportada en concursos anteriors mitjançant l’enllaç de la convocatòria «Consultar documentació».

3.8. La Universitat pot requerir en qualsevol moment els originals dels documents presentats, si ho considera necessari.

3.9. Els mèrits al·legats en el currículum que no es justifiquen documentalment no es tindran en compte en la resolució del concurs.

3.10. Els documents acreditatius dels requisits presentats en un idioma diferent dels oficials de l’UJI s’han de presentar acompanyats de la traducció jurada a qualsevol dels idiomes oficials de l’UJI.

*Quarta. Pagament*

4.1.La taxa que s’ha d’abonar per a la participació en el concurs és de 30 euros. El pagament d’aquesta taxa s’ha d’efectuar amb targeta de crèdit o dèbit, a través de l’enllaç previst en la corresponent convocatòria publicada en el TAO-UJI, en el moment en què es presente la sol·licitud.

4.2. En cap cas el pagament de les taxes suposa la substitució del tràmit de presentació davant l’Administració dins del termini i en la forma escaients.

4.3. L’exclusió per no complir algun dels requisits de la convocatòria no comporta el dret de devolució de taxes.

4.4. D’acord amb la Instrucció 2/2024, de 21 de maig, del vicerector d’Ordenació Acadèmica i Professorat per la qual s’estableix el procediment per a la renovació de les borses de professorat substitut de la Universitat Jaume I, les persones que ja formen part de la borsa actual i vulguen que se’ls avalue l’experiència docent del darrer curs o aportar nous mèrits, hauran de participar mitjançant la sol·licitud indicada en la convocatòria i segons els termes establerts en aquesta. Aquesta participació en el concurs estarà exempta del pagament de les taxes previst en la convocatòria.

4.5. Les persones que formen part d’una borsa que deixe de tindre vigència atès el tercer paràgraf de l’apartat primer de la instrucció esmentada al paràgraf anterior, podran participar en el procés selectiu convocat a l’efecte mitjançant la sol·licitud indicada en la convocatòria i segons els termes establerts en aquesta. La participació en el concurs estarà exempta del pagament de les taxes previst en la convocatòria. En cas de no presentar sol·licitud, deixaran de formar part de la borsa.

*Cinquena. Bonificacions i exempcions*

5.1. Bonificacions

Gaudeixen d’una bonificació del 50% els membres de família nombrosa de categoria general o de família monoparental de categoria general. El pagament d’aquesta taxa s’ha d’efectuar mitjançant targeta de crèdit o dèbit, a través de l’enllaç previst en la corresponent convocatòria publicada al TAO-UJI, en el moment en què es presenta la sol·licitud, per un import de 15 euros.

5.2. Exempcions

Estan exempts del pagament de la taxa:

1. Els membres de família nombrosa de categoria especial o de família monoparental de categoria especial.

2. Les víctimes d’actes de violència sobre la dona que acrediten aquesta condició mitjançant qualsevol dels mitjans de prova que preveu l’article 9 de la Llei 7/2012, de 23 de novembre, de la Generalitat Valenciana, integral contra la violència sobre la dona en l’àmbit de la Comunitat Valenciana.

3. Les persones aspirants que acrediten un grau de discapacitat igual o superior al 33 %.

4. Les persones aspirants en situació d’exclusió social acreditada per l’òrgan competent en matèria de benestar social de l’ajuntament de residència.

5. Les persones que actualment formen part de la mateixa borsa en la qual sol·liciten participar, tant en el cas de renovació com en el de nova creació.

Les persones esmentades en els paràgrafs anteriors han de fer constar expressament el motiu de la bonificació o l’exempció en l’apartat corresponent de la sol·licitud, i han de presentar les certificacions corresponents que acrediten aquesta condició.

No cal cap document per acreditar l’exempció de la taxa per formar part actualment de la mateixa borsa.

*Sisena. Comissions de selecció*

6.1.La composició de les comissions s’ha d’efectuar d’acord amb la Instrucció 1/2024, de 5 de juny, per regular la constitució de les comissions de selecció de places de personal docent investigador de la Universitat Jaume I del vicerector d’Ordenació Acadèmica i Professorat.

*Setena. Barems*

7.1. El barem genèric de professorat substitut figura en l’annex III i, si escau, l’específic de cada àrea de coneixement es troba en els enllaços següents: [barems generals](https://www.uji.es/serveis/rrhh/base/pdi/barems/generals/)  i[barems específics.](https://bit.ly/3vZKdVi.)

*Vuitena. Procediment*

8.1. Llistes provisionals de persones admeses i excloses a les borses

En finalitzar el termini de presentació de sol·licituds, el Servei de Recursos Humans ha de publicar en el [TAO-UJI](https://www.uji.es/seu/info-adm/tao/)  la resolució provisional de persones admeses i una relació de persones excloses per a cadascuna de les borses convocades. En el supòsit que totes les persones estiguen admeses, aquesta resolució tindrà caràcter definitiu.

El termini per a esmenar les causes d’exclusió serà de deu dies hàbils comptadors des de la publicació. Acabat aquest termini, s’ha de fer pública la resolució definitiva de persones admeses al procés de selecció. Les reclamacions contra les llistes provisionals no podran comportar la invocació ni acreditació d’altres mèrits diferents dels al·legats en la sol·licitud. El Servei de Recursos Humans ha de publicar en el [TAO-UJI](https://www.uji.es/seu/info-adm/tao/)  aquesta resolució.

8.2. Desenvolupament del procés

La comissió de baremació ha d’emetre l’acta de valoració dels mèrits amb la puntuació desglossada per cada apartat i la puntuació final de cadascuna de les persones valorades i ha de resoldre motivadament el concurs.

En el cas aplicable dels coeficients correctors previstos en els barems, s’han de motivar explícitament.

Les persones que ja formen part de la borsa actual, i que no presenten sol·licitud perquè se’ls avalue en el concurs convocat per a la renovació de les borses, seran incloses d’ofici en aquestes mantenint la mateixa puntuació que tenien en la borsa actual, d’acord amb el que estableix la Instrucció 1/2024, de 5 de juny, per regular la constitució de les comissions de selecció de places de personal docent investigador de la Universitat Jaume I del vicerector d’Ordenació Acadèmica i Professorat.

Les persones que formen part d’una borsa que s’extingeix i deixa de tenir vigència, i no presenten sol·licitud per formar part de la nova borsa convocada, deixaran de formar part de la borsa.

8.3. Constitució de les borses

La borsa de treball renovada es formarà, per àrea de coneixement, amb les persones candidates avaluades en el concurs convocat a l’efecte que obtinguen la puntuació mínima requerida en la convocatòria. Així mateix, també hi formaran part les persones que ja constaven en la borsa actual.

De la mateixa manera la borsa de treball de nova creació es formarà, per àrea de coneixement, amb les persones candidates avaluades en el concurs convocat a l’efecte que obtinguen la puntuació mínima requerida en la convocatòria. La relació definitiva de les persones integrants de les borses es publicarà en el TAO.

L’ordre de la borsa de treball es conformarà segons la puntuació de les persones que en poden formar part.

Els casos d’empat que es produïsquen s’han de dirimir de la manera successiva següent:

a) En primer lloc, a favor de la persona amb la major puntuació obtinguda en l’apartat de docència universitària.

b) En segon lloc, a favor de la persona amb la major puntuació en l’apartat d’expedient.

c) En tercer lloc, a favor de la persona amb la major puntuació en l’apartat d’investigació.

d) En quart lloc, a favor de la persona amb la major puntuació en la resta dels apartats del barem per l’ordre en què apareixen en el barem de professorat substitut.

Les borses es renovaran cada curs acadèmic.

*Novena. Procediment de gestió de les borses i contractació*

El procediment de gestió de les borses i la contractació que se’n deriva es regeix pel que s’estableix en els articles 18 a 20 del Reglament dels concursos de selecció de professorat ajudant doctor associat i substitut de la Universitat Jaume I.

*Desena. Reclamacions*

El procediment de reclamació es regeix pel que s’estableix en l’article 21 del Reglament dels concursos de selecció de professorat ajudant doctor associat i substitut de la Universitat Jaume I.

*Onzena. Protecció de dades personals*

11.1. En compliment del que es preveu en el Reglament general de protecció de dades UE 2016/679 i la Llei orgànica 3/2018, de 5 de desembre, de protecció de dades personals i garantia dels drets digitals, s’informa que la responsable del tractament de les dades tractades amb objecte d’aquesta convocatòria és la Universitat Jaume I de Castelló.

11.2. La base legal per al tractament de les dades personals és la necessitat de gestionar el procediment de selecció de personal i provisió de llocs de treball d’aquesta convocatòria.

11.3. No estan previstes cessions o transferències internacionals de les dades personals tractades.

11.4. La Universitat Jaume I informa sobre la possibilitat d’exercir els drets d’accés, de rectificació, de cancel·lació i, si escau, d’oposició, que preveuen els articles 12 a 18 de la Llei orgànica 3/2018, de 5 de desembre. Aquests drets s’han d’exercir, per escrit, davant de la Secretaria General de la Universitat: [Sol·licitud genèrica](https://bit.ly/3bIzvLp).

11.5. En cas de reclamació, l’autoritat competent és l’Agència Espanyola de Protecció de Dades.

11.6. Les dades es conservaran en virtut de la legislació aplicable al present tractament.

  

Castelló De La Plana, 29 d'agost de 2024

(p. d. de la rectora; DOGV 9349, 27.05.2022)

Joaquín Beltrán Arandes

Vicerector d'Ordenació Acadèmica i Professorat

Esta disposició conté annexos. Consulteu-ne la versió en PDF.